
ДОНЬО ДОНЕВ

(27. 06. 1929 г. – 28. 11. 2007 г.)

Един неповторим художник, сценарист и режисьор на над 100 анимационни филма, чиято мисия беше да ни весели, натъжава и замисля. Доньо Донев е творец, който с фин усет напипваше недъзите на обществото, а после ги иронизираше толкова тънко, че ни помагаше да се надсмеем над човешките недостатъци, изваждайки си поука. Най-голямото му удовлетворение бе да види хората усмихнати, след като са гледали негов филм. Необратимо влюбен в анимацията, той остана верен на максимата: „Когато водата ти дойде до устата – горе главата!”. 
Неговите емблематични Трима глупаци разказваха притчи за поумняването от чуждата глупост. Като тънък познавач на човешкия характер, той бе далеч от житейската и творческа суета. Той вярваше, че за душата няма възраст. Обикаляйки света заедно със своите филми, патриархът на българската анимация ни караше да гледаме на живота и творчеството с отговорност за важността на мисията на изкуството. 
Талантът на Доньо Донев ще остане завинаги в духовното пространство на България. 
ПОКЛОН ПРЕД СВЕТЛАТА МУ ПАМЕТ!




МИНИСТЕРСТВО НА КУЛТУРАТА
 Поклонението пред тленните останки на Доньо Донев ще бъде в петък, 30 ноември, от 11.30 ч. до 12.30 ч. в църквата «Свети Седмочисленици» в София. 
